Paksusuolen tietokonetomografiatutkimus

|  |  |
| --- | --- |
| Kuvaus: | Paksusuolen kerroskuvaus |

**TUTKIMUKSEEN VALMISTAUTUMINEN**

Varaa tutkimuksessa käyntiin aikaa noin 1 tunti.

Käy verikokeessa **ajanvarauskirjeen ohjeen mukaisesti** 2-28 päivää

ennen tietokonetomografiatutkimusta.

**Jos olet yliherkkä jodivarjoaineelle**, kerro siitä mahdollisimman pian lääkärille, joka lähetti sinut tutkimukseen.

**Jos olet raskaana tai epäilet olevasi raskaana**, kerro siitä mahdollisimman pian lääkärille, joka lähetti sinut tutkimukseen.

Suolisto tyhjennetään juomalla Colonsteril-tyhjennysainetta.

**Osta Colonsteril- rakeita viisi (5) purkkia apteekista (saa ilman reseptiä).**

**TUTKIMUSTA EDELTÄVÄNÄ PÄIVÄNÄ**

**Tyhjennyspäivänä** eli tutkimusta edeltävänä päivänä voit syödä aamiaisen ja lounaan normaalisti sekä ottaa lääkkeesi.

Ennen tyhjennyksen aloittamista ole syömättä ja juomatta noin neljä (4) tuntia, jotta mahalaukkusi ehtii tyhjentyä ja juominen on helpompaa.

**Colonsteril-** tyhjennysliuos tehdään purkin ohjeen mukaan: 1 purkki rakeita liuotetaan

1 litraan vettä. Liuoksen voit juoda huoneenlämpöisenä tai jääkaappikylmänä.

Aloita tyhjennysnesteen juominen hyvissä ajoin, esim. klo 15.00 – 17.00, koska suolen tyhjeneminen kestää useita tunteja. Juo tyhjennysliuosta illan aikana **4 litraa**. Tyhjennysliuos on suolistossa imeytymätöntä ja maistuu monien mielestä epämiellyttävältä. Makua voit peittää juomalla liuoksen kylmänä, pillillä tai imeskelemällä pastilleja. Tyhjennyksen aikana et saa syödä.

Suolen tyhjeneminen alkaa juotuasi noin 1-3 litraa liuosta, yleensä 1 -3 tunnin kuluttua. Jos nesteen juominen aiheuttaa pahoinvointia tai oksentelua, pidä tauko ja juo sen jälkeen hitaammassa tahdissa. Liikkuminen edistää suolen tyhjenemistä. Mahdolliseen peräaukon ihoärsytykseen voit käyttää perusvoidetta.

**Tyhjennyksen jälkeen**

voit juoda vettä, mehua, teetä, kahvia, liha- tai kasvislientä, täydennysravintojuomia

(joita voi ostaa apteekista) ja ottaa iltalääkkeesi. Pitkävaikutteinen insuliini voidaan pistää normaaliannoksella.

**TUTKIMUSPÄIVÄN AAMUNA**

voit juoda vettä, mehua kahvia, teetä, liha- tai kasvislientä ja ottaa samalla aamulääkkeesi. Syöminen ei ole sallittua, eikä lyhytvaikutteista insuliinia tule pistää. Jos sinulla on diabetes, voit tarvittaessa ottaa myös yhteyttä omaan diabeteshoitajaasi.

**Suoliston lopputyhjennys tapahtuu tutkimuspäivän aamuna kotona juomalla tyhjennysliuosta 1 litra.**

**Huom! Noudata ainoastaan tätä tyhjennysohjetta.**

**TUTKIMUKSEN KULKU**

Sinulle laitetaan muovikanyyli kyynärtaipeen suoneen suonensisäistä varjoaineen antoa varten. Suoneen annettava varjoaine voi aiheuttaa lämmön tunnetta kaulalla ja lantiossa, ja suussa voi tuntua metallin makua.

 Paksusuolen tietokonetomografia on varjoainetutkimus, jossa paksusuolta täytetään ilmalla peräsuoleen asetetun letkullisen suulakkeen kautta. Tutkimuksen alussa olet kyljellään/vatsallaan tutkimuspöydällä. Suolistoa täytetään ilmalla ja tehdään yksi kuvaus.

Sen jälkeen saat kääntyä selälleen. Tarvittaessa suolistoa täytetään lisää ilmalla ja tehdään toinen kuvaus.

Tutkimuksen aikana sinun tulee maata liikkumatta, koska liike aiheuttaa kuviin epätarkkuutta. Röntgenhoitajalla on sinuun puhe-, kuulo- ja näköyhteys.

Tutkimus kestää noin 15 min.

**TUTKIMUKSEN JÄLKIHOITO**

Syöminen on hyvä aloittaa kevyesti tyhjennyksen jälkeen. Juo runsaasti, sillä se edistää varjoaineen poistumista elimistöstä.

Saat tutkimuksen vastaukset lääkäriltä, joka hoitaa sinua. Jos et tiedä, kuinka saat vastaukset, kysy siltä poliklinikalta tai osastolta, josta sinut lähetettiin tutkimukseen.

**YHTEYSTIEDOT**

Peru aika, jos et pääse tulemaan. Jos sinulla on kysyttävää tutkimuksesta, ota yhteys röntgen 2:een,

puh 017 – 173 307 arkisin klo 8.00 - 14.30.

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä

[www.tutkimukseen.fi](http://www.tutkimukseen.fi/)   [www.stuk.fi](http://www.stuk.fi/)